ΓΡΑΠΤΗ ΕΡΩΤΗΣΗ E-3093/98

υποβολή: Miguel Arias Cañete (PPE) προς την Επιτροπή

(16 Οκτωβρίου 1998)

Θέμα: Επιβολή τελών στις εισαγωγές ελαιολάδου στην Ιταλία

Το ιταλικό κοινοβούλιο ενέκρινε προσφάτως το νόμο 313/98, του οποίου το άρθρο 4, παράγραφος 1, ορίζει ότι το ελαιόλαδο που εισάγεται στην Ιταλία (συμπεριλαμβανομένου του προερχομένου από κοινοτικές χώρες) πρέπει να υποβάλλεται σε έλεγχο εκ μέρους των ιταλικών τελωνείων, το κόστος του οποίου θα καταβάλλουν οι εισαγωγείς.

Το μέτρο αυτό αντιπροσωπεύει μία έμμεση φορολόγηση των εισαγωγών κοινοτικών προϊόντων, πράγμα που, όπως είναι πρόδηλο, αποθαρρύνει τις εισαγωγές ελαιολάδου προερχομένου από άλλες χώρες της ΕΕ και συνιστά μία παραβίαση της ελεύθερης κυκλοφορίας των αγαθών.

Δοθέντος ότι το μέτρο αυτό ετέθη σε ισχύ στις 30 Αυγούστου 1998, ερωτάται η Επιτροπή, τί άμεσα μέτρα σκέπτεται να λάβει για να καταστεί δυνατή η προστασία της ελεύθερης κυκλοφορίας των αγαθών στη συγκεκριμένη περίπτωση και να ανασταλεί η προειρημένη ιταλική διάταξη που είναι η αιτία της παραβίασης μιας τέτοιας αρχής;

Απάντηση του κ. Fischler εξ ονόματος της Επιτροπής

(12 Νοεμβρίου 1998)

Η Επιτροπή είχε ενημερωθεί για τη συζήτηση στο Ιταλικό Κοινοβούλιο του νομοσχεδίου σχετικά με την επισήμανση του ελαιολάδου. Εκτιμώντας, κατά την ανάγνωση του νομοσχεδίου, ότι εντάσσεται στο πεδίο εφαρμογής της οδηγίας 88/182/ΕΟΚ του Συμβουλίου της 22 Αυγούστου 1988 με την οποία τροποποιείται η οδηγία 83/189/ΕΟΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών(1) η οποία κωδικοποιήθηκε με την οδηγία 98/34/ΕΚ(2) περί "τεχνικών προτύπων", ζητήθηκε από την Ιταλική Κυβέρνηση η επίσημη και εκ των προτέρων κοινοποίηση του νομοσχεδίου. Η κοινοποίηση πραγματοποιήθηκε με ημερομηνία 4 Μαΐου 1998. Δυνάμει του άρθρου 9 παράγραφος 1 της οδηγίας, με την ανακοίνωση αρχίζει η περίοδος τρίμηνης αναστολής η οποία λήγει στις 5 Αυγούστου 1998.

Αφού η κοινοποίηση του ιταλικού νομοσχεδίου διαβιβάστηκε στα 14 άλλα κράτη μέλη δυνάμει του άρθρου 8 της οδηγίας, στις 4 Αυγούστου 1998, 2 κράτη μέλη κοινοποίησαν εμπεριστατωμένη κατά την άποψή τους γνώμη, δυνάμει του άρθρου 9 παράγραφος 2 της οδηγίας, με την οποία άρχισε τρίμηνη περίοδος αναστολής η οποία λήγει στις 5 Νοεμβρίου 1998. Στις 23 Ιουλίου 1998 η Επιτροπή ανακοίνωσε στην Ιταλία, δυνάμει του άρθρου 9 παράγραφος 3 της οδηγίας, την πρόθεσή της να νομοθετήσει επί του ζητήματος. Δυνάμει του ιδίου άρθρου, η ανακοίνωση αυτή παρέτεινε την περίοδο αναστολής κατά 12 μήνες, η οποία λήγει στις 4 Μαΐου 1999.

Η Επιτροπή έχει επανειλημμένα προειδοποιήσει την Ιταλία, ότι η ψήφιση του νόμου, παρά τις διαδοχικές περιόδους αναστολής τις σχετικές με την κοινοποίησή του και παρά την εκκίνηση της διαδικασίας που προβλέπεται από την οδηγία, θα συνιστούσε παράβαση αφού δεν θα παρείχε δικαίωμα στους ενδιαφερόμενους να προβάλουν τις αντιρρήσεις τους στο νόμο ο οποίος ωστόσο θα έχει εγκριθεί, όπως έκρινε το Δικαστήριο στην υπόθεση CIA/Securitel της 30 Μαΐου 1996. Επιπλέον, σχετική γνώμη εμφανίζεται συστηματικά στο τέλος των καταλόγων των κοινοποιήσεων που έχει παραλάβει η Επιτροπή και οι οποίες δημοσιεύονται περιοδικά στην Επίσημη Εφημερίδα(3). Η μη δυνατότητα προβολής αντιρρήσεων στο νόμο καλύπτει επίσης τη διάταξη στην οποία αναφέρεται συγκεκριμένα το Αξιότιμο Μέλος του Κοινοβουλίου.

Παρά τα προαναφερθέντα, ο νόμος ψηφίστηκε και δημοσιεύθηκε. Κάτω από τις συνθήκες αυτές, η Επιτροπή αποφάσισε να κινήσει, με χαρακτήρα επείγοντος, τη διαδικασία παράβασης κατά της Ιταλίας όσον αφορά το ζήτημα της παραβίασης της οδηγίας περί τεχνικών προτύπων. Η απόφαση λήφθηκε στις 30 Σεπτεμβρίου 1998 και ταυτόχρονα δόθηκε στη δημοσιότητα ανακοίνωση τύπου. Η προειδοποιητική επιστολή κοινοποιήθηκε στις 8 Οκτωβρίου 1998 με προθεσμία απάντησης 15 ημερών.

(1) ΕΕ C 81 της 26.3.1988.

(2) ΕΕ L 204 της 21.7.1998.

(3) ΕΕ C 177 της 10.6.1998.